Κατευθυντήρια Γραμμή της Ευρωπαϊκής Κεντρικής Τράπεζας

της 20ής Ιουλίου 2000

σχετικά με την εφαρμογή του άρθρου 52 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας μετά τη λήξη της μεταβατικής περιόδου

(ΕΚΤ/2000/6)

(2001/149/ΕΚ)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας (εφεξής καλούμενη "συνθήκη") και ιδίως το άρθρο 106 παράγραφος 1, καθώς και τα άρθρα 12.1, 14.3 και 52 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενου "καταστατικό"),

Εκτιμώντας τα ακόλουθα:

(1) Το άρθρο 52 του καταστατικού παρέχει στο διοικητικό συμβούλιο της Ευρωπαϊκής Κεντρικής Τράπεζας (ΕΚΤ) την εξουσία να λαμβάνει τα κατάλληλα μέτρα, προκειμένου να εξασφαλίσει ότι τα τραπεζογραμμάτια που εκφράζονται σε νομίσματα με αμετάκλητα καθορισμένες ισοτιμίες ανταλλάσσονται από τις εθνικές κεντρικές τράπεζες στην αντίστοιχη άρτια ισοτιμία τους.

(2) Σκοπός του άρθρου 52 τον καταστατικού είναι να εξασφαλίσει έναν υψηλό βαθμό υποκαταστασιμότητας μεταξύ των εθνικών νομισματικών μονάδων, μετά την υιοθέτηση των συναλλαγματικών ισοτιμιών πού προβλέπονται στο άρθρο 123, παράγραφος 4 της συνθήκης, καθώς και μεταξύ των εθνικών νομισματικών μονάδων και του ευρώ. Για το σκοπό αυτό, το διοικητικό συμβούλιο της ΕΚΤ εξασφαλίζει ότι κάθε εθνική κεντρική τράπεζα είναι έτοιμη να ανταλλάσσει, στις συναλλαγματικές ισοτιμίες, κάθε τραπεζογραμμάτιο που εκδίδεται από την εθνική κεντρική τράπεζα άλλου κράτους μέλους χωρίς παρέκκλιση, έναντι τραπεζογραμματίων ευρώ.

(3) Οι εθνικές κεντρικές τράπεζες εξασφαλίζουν ότι τα τραπεζογραμμάτια άλλων συμμετεχόντων κρατών μελών δύνανται είτε να ανταλλάσσονται έναντι τραπεζογραμματίων και κερμάτων ευρώ είτε, σύμφωνα με την εθνική νομοθεσία, να πιστώνονται σε κάποιο λογαριασμό. Οι εθνικές κεντρικές τράπεζες εξασφαλίζουν ότι η ανταλλαγή τραπεζογραμματίων άλλων συμμετεχόντων κρατών μελών έναντι τραπεζογραμματίων και κερμάτων ευρώ δύναται να πραγματοποιείται στην άρτια ισοτιμία τους. Οι εθνικές κεντρικές τράπεζες υποχρεούνται να παρέχουν τις σχετικές υπηρεσίες οι ίδιες ή να ορίζουν αντιπρόσωπο, ο οποίος εκτελεί τις εν λόγω υπηρεσίες για λογαριασμό εκείνων.

(4) Το διοικητικό συμβούλιο της ΕΚΤ είναι αποφασισμένο να εξασφαλίσει ότι κάθε εθνική κεντρική τράπεζα είναι έτοιμη να ανταλλάσσει, στις συναλλαγματικές ισοτιμίες, κάθε τραπεζογραμμάτιο που εκδίδεται από την εθνική τράπεζα άλλου κράτους μέλους χωρίς παρέκκλιση, έναντι τραπεζογραμματίων ευρώ.

(5) Σύμφωνα με τα άρθρα 12.1 και 14.3 του καταστατικού, οι κατευθυντήριες γραμμές της ΕΚΤ αποτελούν αναπόσπαστο μέρος του κοινοτικού δικαίου,

ΚΑΘΟΡΙΣΕ ΤΗΝ ΠΑΡΟΥΣΑ ΚΑΤΕΥΘΥΝΤΗΡΙΑ ΓΡΑΜΜΗ:

Άρθρο 1

Ορισμοί

Για τους σκοπούς της παρούσης κατευθυντήριας γραμμής:

- με τον όρο "ΕθνΚΤ" νοούνται οι εθνικές κεντρικές τράπεζες των κρατών μελών, τα οποία έχουν υιοθετήσει το ενιαίο νόμισμα, σύμφωνα με τη συνθήκη,

- με τον όρο "συμμετέχοντα κράτη μέλη" νοούνται τα κράτη μέλη, τα οποία έχουν υιοθετήσει το ενιαίο νόμισμα σύμφωνα με τη συνθήκη,

- με τον όρο "τραπεζογραμμάτια άλλων συμμετεχόντων κρατών μελών" νοούνται τραπεζογραμμάτια εκδιδόμενα από μία εθνική κεντρική τράπεζα, τα οποία αποτελούν νόμιμο χρήμα την 31η Δεκεμβρίου 2001 και τα οποία προσκομίζονται για ανταλλαγή σε άλλη εθνική κεντρική τράπεζα ή στον ορισμένο από αυτή αντιπρόσωπο,

- με τον όρο "ανταλλαγή τραπεζογραμματίων άλλων συμμετεχόντων κρατών μελών" νοείται η ανταλλαγή τραπεζογραμματίων, τα οποία εκδίδονται από μία εθνική κεντρική τράπεζα και προσκομίζονται σε άλλη εθνική τράπεζα ή στον ορισμένο από αυτή αντιπρόσωπο για ανταλλαγή έναντι τραπεζογραμματίων και κερμάτων ευρώ ή έναντι πίστωσης κεφαλαίων σε λογαριασμό,

- με τον όρο "άρτια ισοτιμία" νοείται η ισοτιμία που προκύπτει από τις θεσπιζόμενες από το Συμβούλιο της Ευρωπαϊκής Ένωσης συναλλαγματικές ισοτιμίες, δυνάμει του άρθρου 123, παράγραφος 4 της συνθήκη, χωρίς να υφίσταται διαφορά μεταξύ των τιμών αγοράς και πώλησης.

Άρθρο 2

Υποχρέωση ανταλλαγής στην άρτια ισοτιμία

1. Οι ΕθνΚΤ εξασφαλίζουν, οι ίδιες ή διά του ορισμένου αντιπροσώπου τους, ότι σε ένα τουλάχιστον σημείο της επικράτειας τα τραπεζογραμμάτια άλλων συμμετεχόντων κρατών μελών δύνανται είτε να ανταλλάσσονται έναντι τραπεζογραμματίων και κερμάτων ευρώ είτε, όταν ζητείται, να πιστώνονται σε λογαριασμό που τηρείται στο ίδρυμα που πραγματοποιεί την ανταλλαγή, εφόσον η σχετική δυνατότητα προβλέπεται βάσει της εθνικής νομοθεσίας - και στις δύο περιπτώσεις στην αντίστοιχη άρτια ισοτιμία τους.

2. Οι ΕθνΚΤ δύνανται να περιορίζουν τον αριθμό ή/και τη συνολική αξία των τραπεζογραμματίων άλλων συμμετεχόντων κρατών μελών που είναι προετοιμασμένες να δεχτούν για κάθε συγκεκριμένη συναλλαγή ή στο διάστημα μίας οποιασδήποτε ημέρας.

Άρθρο 3

Ανταλλάξιμα τραπεζογραμμάτια

Τα τραπεζογραμμάτια άλλων συμμετεχόντων κρατών μελών, τα οποία είναι ανταλλάξιμα δυνάμει της παρούσης κατευθυντήριας γραμμής, δεν πρέπει να παρουσιάζουν σημαντικό βαθμό φθοράς. Ειδικότερα, δεν πρέπει να αποτελούνται από περισσότερα από δύο συνενωμένα τμήματα του αυτού τραπεζογραμματίου ή να έχουν φθαρεί από αντί-κλεπτικές συσκευές.

Άρθρο 4

Τελικές διατάξεις

Η παρούσα κατευθυντήρια, γραμμή εφαρμόζεται στο σύνολο των τραπεζογραμματίων άλλων συμμετεχόντων κρατών μελών, τα οποία προσκομίζονται για ανταλλαγή μεταξύ 1ης Ιανουαρίου 2002 και 31ης Μαρτίου 2002.

Η παρούσα κατευθυντήρια γραμμή απευθύνεται στις εθνικές κεντρικές τράπεζες των συμμετεχόντων κρατών μελών.

Η παρούσα κατευθυντήρια γραμμή δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φρανκφούρτη επί Μάιν, 20 Ιουλίου 2000.

Για το Διοικητικό Συμβούλιο της ΕΚΤ

Ο Πρόεδρος

Willem F. Duisenberg